Babrak Karmal
<s>Babrak Karmal (ببرک  کارمل, rođen Sultan Hussein; 6. I 1929. – 1. ili 3. XII 1996) bio je avganistanski političar i komunista, sekretar vladajuće Narodne demokratske partije Avganistana (1979—1986) predsednik (1979—1986) i premijer Avganistana (1979—1981).</s>

<s>Biografija 
Rođen je 1929. u blizini Kabula u porodici generala avganistanske armije.</s><s>Karmalovi preci po očevoj liniji su poreklom iz indijskog Kašmira, iz kojeg su se odselili u vreme kada je Kašmir bio deo kraljestva Durani.</s><s>Majka mu je bila Puštunka iz plemena Gilzaj.</s><s>Isprva je njegovo ime bilo Sultan Husein, koje je on zatim promenio u tipično avgansko ime.</s>

<s>Za vreme studija na Univerzitetu u Kabulu usvojio je ideje komunizma.</s><s>Godine 1965, pridružio se Narodnoj demokratskoj partiji Avganistana.</s><s>Bio je vođa partijske frakcije Parčam.</s><s>Od 1965. do 1973. bio je poslanik u avganistanskom parlamentu.</s>

<s>Nakon Saur revolucije 1978. godine, postao je zamenik predsednika Revolucionarnog veća.</s><s>Nakon što je unutar NDPA ojačala frakcija Halk, Karmal je u leto 1978. smenjen sa ove funkcije i postavljen za ambasadora Avganistana u Čehoslovačkoj.</s><s>Nakon neuspešnog pokušaja parčamovaca da izvrše puč u jesen 1978, Karmal je bio optužen za organizovanje zavere protiv vlade u Kabulu i smenjen sa funkcije ambasadora.</s><s>Nije se vratio u zemlju, pa je ostao u egzilu.</s>

<s>Vođa Avganistana 
Nakon ulaska sovjetskih snaga u Avganistan decembra 1979. i smrti dotadašnjeg vođe Hafizule Amina, postao je glavni sekretar NDPA, predsednik Revolucionarnog veća i predsednik Veća ministara.</s><s>S funkcije premijera sišao je 1981. godine.</s>

<s>Pošto nije uspeo da poboljša stanje u državi tokom sovjetske intervencije, bio je 4. maja 1986. odlukom 18. sednice NDPA oslobođen funkcije glavnog sekretara partije zbog „zdravstvenih razloga“, ali je i dalje ostao član Politbiroa.</s><s>U potpunosti je uklonjen s vlasti pod uticajem promena u Sovjetskom Savezu nakon dolaska Mihaila Gorbačova.</s><s>Krajem 1986. godine, smenjen je sa funkcije predsednika Revolucionarnog veća.</s>

<s>Kasniji život 
Nakon odlaska s vlasti bio je prisiljen na odlazak u izgnanstvo, a živeo je u dači u blizini Moskve.</s><s>Njegov naslednik, Mohamad Nadžibula, iz nepoznatih ga je razloga pozvao natrag u Avganistan kako bi ojačao legitimitet svoje vlade.</s><s>Nakon pada Nadžibuline vlade i pobede mudžahedina u građanskom ratu 1992. godine, Karmal je ponovno otišao u Moskvu.</s>

<s>U kasnijim godinama, zdravstveno stanje mu se pogoršalo.</s><s>Imao je bolest bubrega.</s><s>Umro je 3. decembra 1996. godine u Centralnoj klinici u Moskvi.</s>

<s>Reference</s>

<s>Literatura</s>

<s>Spoljašnje veze</s>

<s>Biography of President Babrak Karmal</s>

<s>Izvori</s>

<s>Eksterni linkovi
 Biografija Babraka Karmala</s>

<s>Predsjednici Afganistana
Umrli od raka
Komunizam u Afganistanu</s>

